שלום ונעים להכיר,

אנו בני משפחת האומנית, המצויים במסע בעקבות היצירה והשליחות שהותירה לנו אהובתנו- **-ז"ל**. כאמור, אתר זה, והקטלוג שבמרכזו, הינו אחד התוצרים לתהליך מתמשך של תיעוד, קיטלוג שימור והפצה של היצירה שהותירה.

התהליך מתבצע ע"י בני משפחתה, בתמיכת **מפעל הפיס**, מתוך **המחויבות לשמר את היצירה**, **להמשיך להשמיע את קולה הייחודי בארץ ובעולם**, עד למימוש החזון להקמת משכן הקבע ליצירתה**- 'הבית על ההר'**, כקול קורא במדבר.

**הבית על ההר**

**מיזם תיירות בינלאומי,** תרבותי- חינוכי- חברתי, שחורט על דיגלו לקדם **תקוה לריפוי, העצמה ואחדות- בעם, בין עמים, ובין אדם לסביבתו**. על פי החזון יהווה המשכן לאומנות **מגדלור במדבר**- **אבן שואבת לתיירות מהעולם כולו.** המשכן, יכלול תערוכות מתחלפות, הן של האמנית -, והן של אומנים נוספים מהארץ ומהעולם. בליבו, יוצב מיצב שהעמידה בעקבות שליחות שקיבלה על עצמה בעקבות מלחמת לבנון תחת השם **"האשה של אלף הקולות"**- **להשמיע קולות נאלמים,** הזועקים בכאב נגד כל המלחמות ושנאת החינם בעולמנו, וקוראים לא לנקמה כי אם לנחמה, פיוס ותקווה. המיצב, המאפשר מסע רב חושי מעצים ומרפא, מארץ המתים, דרך הלב החי, ליער החיים המבשר את בשורת החיים, הוצב בעבר במשכן זמני שהעמידה בחלל רחב מידות בעירה- העיר ערד.

מתוך חזון **"הבית על ההר"**

בדרום ישראל,

בין הנגב למדבר יהודה

בדרך לים המלח,

ישכון **הבית על ההר**,

מקום מפגש ייחודי ועוצמתי,

**משכן של חיים**

חממה ליצירה רב תחומית

המחברת ומשלבת

את כל האומנויות.

**המשכן יהפוך את השוליים הפריפריאליים למרכז**

וישמש אבן שואבת ונקודת יחוס

לאמנות, התבוננות פנימית, חיבור וצמיחה.

ישמש מקום עליה לרגל למבקרים מקומיים ומהעולם כולו

**לב פועם במדבר**.

המשכן, על המיצב שבליבו,

מאפשר מסע מעבר לזמן ומקום,

תהליך אישי עמוק של טרנספורמציה וצמיחה אישית.

מציע גשר של פיוס ואיחוי הקרעים,

**ריפוי ונחמה במפגש בין אנשים ועמים,**

**ותפילה לשלום.**

קצרה היריעה מלהכיל את סיפורה המופלא ומלא הקסם של רות דורית יעקבי ז"ל. נציין רק שבמסענו בעקבות השליחות שהותירה, זכינו לשתף פעולה עם **מוזיאון הרצליה** לאומנות עכשווית, בניהולה של ד"ר איה לוריא, ולקדם תערוכת יחיד ליצירתה, שתוצג בו **במרץ 2021**.

אנו מזמינים כל מי שנגעו בו החזון והיצירה (שנגיעה ממנה הוצגה באתר זה), ליצור קשר, ולהימנות על רשימת ידידינו. מבטיחים לשלוח עדכונים על אירועים ונקודות ציון חשובות במסענו, ולהזמינכם לתמוך ולהשתתף בחלקים ממנו.

נשתמע,

כלתה של דורית ונציגת המשפחה.